མཛད་སྒོའི་ཐོག་མར་བོད་ཀྱི་འགྲེམས་སྟོན་ཁང་གི་འགན་འཛིན་བཀྲ་ཤིས་ཕུན་ཚོགས་ཀྱིས་མཛད་སྒོ་དབུ་འབྱེད་ཀྱི་གཏམ་བཤད་གནང་སྐབས།ཁོང་གིས་ཕྱི་ལོ་༢༠༠༠ལོར་བོད་ཀྱི་འགྲེམས་སྟོན་ཁང་ཐོག་མར་འཛུགས་དུས་དམིགས་ཡུལ་གཙོ་བོ་བཞིའི་ཐོག་ནས་བཙུགས་ཡོདཔ་ལས།དང་པོ་བོད་ཀྱི་རིག་གཞུང་རྒྱུན་འཛིན་བྱེད་རྒྱུ་དང་།གཉིས་པ་རྒྱའི་བཙོན་འོག་ནས་རྐྱེན་འདས་སོང་བའི་བོད་མི་རྣམས་ཀྱི་བྱས་རྗེས་ལ་དྲན་གསོ་ཞུ་རྒྱུ།གསུམ་པ་ད་ལྟའི་བོད་ནང་གི་གནས་སྟངས་འཛམ་གླིང་ཡུལ་གྲུ་ཁག་ལ་ཁྱབ་སྤེལ་བྱེད་རྒྱུ།བཞི་པ་བོད་ཀྱི་མི་རབས་གསར་པར་བོད་ཀྱི་སྲོལ་རྒྱུན་རིག་གཞུང་དང་གནའ་རབས་ཀྱི་བཟང་སྤྱོད་ངོ་སྤྲོད་ཞུ་རྒྱུ་དང་རྒྱུན་གནས་ཐུབ་པ་བྱ་རྒྱུ་བཅས་ཡིན་པ་དང་།ད་ཐེངས་ཆས་གོས་དང་རྒྱན་ཆའི་སྐོར་གྱི་དཔེ་དེབ་བོད་ཀྱི་འགྲེམས་སྟོན་ཁང་གིས་པར་སྐྲུན་བྱེད་པ་འདི་ནི་དམིགས་ཡུལ་བཞི་པ་དེའི་ཆེད་ཡིན་སྐོར་དང་།བོད་ལ་རྒྱ་ནག་གིས་བཙན་འཛུལ་མ་བྱས་གོང་དུ་ཆས་གོས་རྒྱན་ཆས་ཀྱི་རིག་གཞུང་ཧ་ཅང་ཕྱུག་པོ་ཡོད་ཀྱང་།དམངས་གཙོ་བཅོས་སྒྱུར་དང་།རིག་གནས་གསར་བརྗེའི་དུས་སྐབས་སུ་གནའ་བོའི་རྒྱན་ཆ་དང་ཆས་གོས་ལ་ལོངས་སུ་སྤྱོད་མི་ཆོག་པའི་གནས་སྟངས་བྱུང་ནས།རིམ་བཞིན་ཉམས་ཆག་བྱུང་སྟེ་དེ་དག་རྩ་བརླག་ཏུ་འགྲོ་གཞིའི་ཉེན་ཁ་བྱུང་ཡོད་སྐོར་དང་།ད་ཐེངས་ཀྱི་དཔེ་དེབ་འདི་བརྒྱུད་ནས་བོད་ཀྱི་མི་རབས་གསར་པ་རྣམས་ཀྱིས་གནའ་བོའི་རང་རེའི་ཆས་གོས་ཀྱི་སྐོར་གོ་རྟོགས་སྐྱེ་ཐུབ་པ་ཡོང་རྒྱུ་དང་།མུ་མཐུད་དེ་དག་ལ་ལོངས་སུ་སྤྱོད་རྒྱུའི་མཐུན་སྦྱོར་སྤྲོད་རྒྱུར་དམིགས་པ་ཞིག་ཡིན་སྐོར་སོགས་གསུངས་སོང་།